title: Larrés
text: Larrés ye un lugar aragonés d'a provincia de Uesca situato en o municipio de Samianigo, en a comarca de l'Alto Galligo. Destacan entre os suyos edificios a ilesia y o castiello en o cobalto d'o lugar.
  
  Cheografía 
  Situato a 912 m d'altaria, chunto a o río Aurín. Formato por dos carreras prencipals y atras segundarias derivatas d'istas.
  
  Demografía 
  Teneba a la fin d'o sieglo XV 25 fuegos y a meyatos d'o sieglo XIX 68 habitants d'os que en 1981 i quedaban 62.
  
  Molimentos 
  O Castiello de Larrés. L'edificio mas important y talmén mas conoixito d'o lugar ye o suyo castiello-palacio d'epoca baixomeyeval que fue restaurato por os "Amigos de Sarrablo" y que agora ye o "Museu de Debuixo". A importancia d'iste castiello viene de que ye una d'as pocas edificacions esfensivas que se troban hue en a redolada. Tien dos torres y un patio interior con quatro arcos. O Museu amuestra en a suya colección permanent una polita triga de debuixos que abraca dende finals d'o sieglo XIX dica l'actualidat. Se exponen 350 obras repartitas en 17 salas d'as mas de 3.000 que fan actualment o fundo.
  
  Anque s'ha modernizato o lugar encara bi ha buenas muestras de l'arquitectura popular sarrablesa con as tipicas puertas y finestras adobelatas y as chamineras pirenencas. Destacan entre atras casa El Maestro, Sanvicente, El Cirujano, Julián, Jaime y Andrés Tomás.
  
  A Ilesia d'a Natividat de Nuestra Sinyora de Larrés. Ye una ilesia en estilo renaixentista adedicada a la Natividat de Nuestra Sinyora, estando la ilesia parroquial d'o lugar. Ye un edificio con nomás que una sola nau con planta rectangular construyiu con mampostería y con dos capiellas laterals en o centro d'a nau a cadagún d'os suyos cantos, capiellas que poseyen planta quadrada y con una altaria una mica menos que la nau prencipal. Se dentra en a ilesia a traviés d'un arco de meyo punto dende un portico y tamién bi ha una torre adosada.
  
  Referencias 
  
  Lugars de Samianigo
  Lugars d'a provincia de Uesca
  Localidaz d'a diocesi de Chaca en l'Alto Galligo